# Bro-C'hall

**Krogit e-barzh !**
Un danvez pennad eo ar pennad-mañ diwar-benn **Bro-C'hall** ha labour zo d'ober c'hoazh a-raok e beurechuiñ.
Gallout a rit skoazellañ Wikipedia dre glokaat anezhañ.  *Evit implijoù all, gwelet Bro-C'hall (disheñvelout).*

---

| Unaniezh Europa |
| --- |
| Republik c'hall (fr) République française |
|

|  |  |
| --- | --- |
|  |  |
| Banniel | Ardamezioù |
|  |

 |
| **Kan broadel** | *La Marseillaise* |
| **Yezh ofisiel** | Galleg |
| **Kêr-benn** | Pariz |
| **Gorread** • En holl • % dour |  632 702 km² 0.86% |
| **Poblañs**  • Hollad • Stankter |  ‎68 605 616 (2025) 108/km² |
| **Prezidant** | Emmanuel Macron |
| **Kentañ ministr** | Sébastien Lecornu |
| **Gouel broadel** | 14 a viz Gouere |
| **Moneiz** | Euro (€) |
| **Kod pellgomz** | 33 |
| **Kod Internet** | .fr |

**Bro-C'hall** zo ur riez hag emañ he ziriad brobennat en Europa ar C'hornôg. **Gallaoued** eo an dud zo o chom enni. Pariz eo kêr-benn Bro-C'hall ha sez padus ar riez abaoe an XIIIvet kantved (nemet e oa Versailhez etre 1682 ha 1789 ha Vichy etre 1940 ha 1944).

Anvet e vez **Frañs** ivez, diwar ar ger latin "francia", a oa deuet en anv ar rouantelezh kozh *Royaume de France* (a oa bet *Rouantelezh ar Franked* un tamm a-raok). En Henamzer e veze graet Galia eus un darn eus he zachennad, met e Galia gozh edo Belgia, Alamagn, Suis, Italia hag Spagn.

*République française* (Republik c'hall) eo an anv ofisiel a-hiziv. Stag ouzh Bro-C'hall ez eus bet un impalaeriezh e-pad kantvedoù. Eus an impalaeriezh-se e chom c'hoazh meur a diriad strewet er bed a-bezh : an departamantoù ha tiriadoù tramor int.

Ezel eus Unaniezh Europa, eus takad an euro hag eus Emglev Schengen eo Bro-C'hall. Un ezel padus eus Kuzul-surentez Aozadur ar Broadoù Unanet eo ivez.

Un emglev milourel pennañ he deus graet Bro-C'hall p'eo bet sinet gant Feur-emglev Norzh-Atlantel e 1945 hag ezel diazezer eo eus Aozadur ar Feur-emglev Norzhatlantel (AFNA). Aet eo kuit eus ar renadur milourel enframmet e-pad ur pennad brav war atiz Charles De Gaulle, met distro eo e-barzh bremañ. Ur galloud nukleel eo ivez.

Diazezet eo bet he zalvoudegezhioù politikel war Disklêriadur Gwirioù Mab-den hag ar c'heodedour*(Daveoù a vank)*. Eus mare an Dispac'h gall e teu arouezioù pennañ ar Republik c'hall : he c'han broadel ar Marseillaise, he deiz broadel ar 14 a viz Gouere, deiz kemeridigezh ar Bastille, Marianne personadur ar Republik c'hall, hag he banniel krouet gant livioù Pariz (ar glaz hag ar ruz) etre liv ar roue (ar gwenn).

## An anv *Bro-C'hall* ha *Frañs*

 Skritell a-berzh gouarnamant gall 1939 da geodedourien an departamant Ille-et-Vilaine (Mirdi Breizh.)
Ar ger *Frañs* a zeu eus an anv gallek *France*, deuet eus an anv *Francia*, ur ger latin hag a dalveze kement ha "Bro ar Franked". Ar ger "Frank" zo eus ur yezh c'hermanek kozh bennak. N'ouzer ket ha talvezout a ra ur "goaf", pe "tud dizalc'h". Testeniet eo ar ger *Frañs* e brezhoneg abaoe dibenn ar XVvet kantved.

An anv latin Galia a glot gant terouer Frañs a-vremañ evit ul lod, gant Belgia, Suis hag un tamm eus hanternoz Italia hag Alamagn. Ar ger *gall* brezhonek n'en deus netra da welet gant ar ger latin *Galia*. Ur ger keltiek eo hag a dalvez kement hag *estren**(Daveoù a vank)*.

Graet e vez gant *Bro-C'hall* evit treiñ *France* e brezhoneg abaoe kantvedoù, daoust ma talvez kentoc'h ar vro ma vez kaozeet galleg, Breizh-Uhel e-barzh. Kavet e vez *Frañs* er yezh pobl, er c'hanaouennoù dreist-holl, hag er yezh skrivet abaoe ar XVvet kantved.

Hiziv hon deiz e talvez *Frañs* kement ha Bro-C'hall ha Breizh war un dro.

## Arouezioù Bro-C'hall

Meneget eo arouezioù ofisiel Bro-C'hall gant he Bonreizh : banniel Bro-C'hall hag he c'han broadel La Marseillaise. Arouezioù all a vez implijet gant at Stad, evel Marianne, un alegorienn eus ar Republik c'hall, ar Feskenn, ur arouez roman adimplijet e-pad an Dispac'h gall, hag ar c'hilhog galian.

Er sevenadur poblek e vez aroueziet Bro-C'hall gant ar vagetenn vara, ar c'hamembert, ar bered, an harzoù-labour hag an tour Eiffel.

## Douaroniezh

Kartenn kêrioù brasañ Bro-C'hall
Emañ Bro-C'hall war ur strizh-douar e-lec'h ma kaver holladoù stummoù douarel pennañ Europa. Amañ e weler div aradennad-venezioù yaouank, un torosad menezioù kozh, an diazadoù brasañ ha lodenn ar gompezenn veur a ya eus Mor Breizh betek menez Oural. Diouzh-se e teu liesseurted ar maezioù hag ar gweledvaoù.

Eil takad mor ar bed en deus Frañs, goude ar Stadoù-Unanet. Sed amañ ar morioù e lec'h emañ Frañs : Mor an Norzh, Mor Breizh, ar Mor Keltiek, ar Meurvor Atlantel, ar Mor Kreizdouar, ar Mor Karib, ar Meurvor Indian, ar Meurvor Habask, Meurvor Antarktika.

### Kêrioù pennañ Bro C'hall

| # | Kêr | Departamant | Rannvro | D'an 8 a viz Meurzh 1999 | D'ar 1añ a viz Genver 2006 | D'ar 1añ a viz Genver 2010 (tolead kêr) |
| --- | --- | --- | --- | --- | --- | --- |
| 1 | Pariz | Pariz | Île-de-France | **2 125 246** | **2 181 371** | **12 223 100** |
| 2 | Marselha gant Ais | Bouches-du-Rhône | Provence-Alpes-Côte d'Azur | **798 430** | **839 045** | **1 718 281** |
| 3 | Lyon | Rhône | Auvergne-Rhône-Alpes | **445 452** | **472 305** | **2 165 785** |
| 4 | Tolosa | Haute-Garonne | Okitania | **390 350** | **437 715** | **1 232 398** |
| 5 | Niça | Alpes-Maritimes | Provence-Alpes-Côte d'Azur | **342 738** | **347 060** | **1 001 295** |
| 6 | Naoned | Liger-Atlantel | Broioù al Liger | **270 251** | **282 853** | **873 133** |
| 7 | Strasbourg | Bas-Rhin | Grand-Est | **264 115** | **272 975** | **761 042** |
| 8 | Montpellier | Hérault | Okitania | **225 392** | **251 634** | **549 491** |
| 9 | Bourdel | Gironde | Akitania-Nevez | **215 363** | **232 260** | **1 127 776** |
| 10 | Lille | Nord | Hauts-de-France | **184 657** | **226 014** | **1 158 306** |
| 11 | Roazhon | Il-ha-Gwilen | Rannvro Breizh | **206 229** | **209 613** | **671 845** |
| 12 | Reims | Marne | Grand-Est | **187 206** | **183 837** |  |
| 13 | an Havr-Nevez | Seine-Maritime | Normandi | **190 905** | **182 580** |  |
| 14 | Saint-Étienne | Loire | Auvergne-Rhône-Alpes | **180 210** | **177 480** | **508 847** |
| 15 | Toulon | Var | Provence-Alpes-Côte d'Azur | **160 639** | **167 816** | **606 947** |
| 16 | Grenoble | Isère | Auvergne-Rhône-Alpes | **153 317** | **156 107** | **669 595** |
| 17 | Dijon | Côte-d'Or | Bourgogne-Franche-Comté | **149 867** | **151 504** | **151 543** |
| 18 | Angers | Maine-et-Loire | Broioù al Liger | **151 279** | **152 337** |  |
| 19 | ar Mañs | Sarthe | Broioù al Liger | **146 105** | **144 016** |  |
| 20 | Nîmes | Gard | Okitania | **133 424** | **144 092** |  |

### Savidigezh an torosennadur

Diwar bebeiladur savidigezh ar menezioù hag ar gouelezenniñ eo bet savet an torosennadur :

* En Amzervezh kentañ en em sav ar menezioù herkiniat, uhel-kenañ, diwar obererezh ar menezioù-tan. Diouzh ober ar c'hrignerezh eo bet kompezet ar menezioù betek dont da vezañ argompezennoù.
* En Eil Amzervezh ez a uhel live ar morioù ken eo bet goloet an douar gant gouelezennoù kouezhet kantvedoù-pad, dezho un tevder divent.
* En Trede Amzervezh en em sav menezioù en-dro (an Alpoù hag ar Pireneoù) ken ez a ar gouelezennadoù d'ober an diazadoù ha menezioù bihanoc'h tro-dro d'an aradennadoù nevez.
* Er Pevare amzervezh ez eus bet deuet meur a skornadenn vras gant hoaladoù diskorn pebeilet ken eo bet donaet traoñiennoù 'zo ha krouet meur a lenn, lenn ar Bourget, lenn Annecy ha lenn Jeneva ar brasañ anezho.

## Istor

Istor riez Bro-C'hall (latin : *regnum Francorum* e deroù ar Grennamzer) a c'hell bezañ lakaet e orin e krouidigezh Gallia occidentalis (Galia ar c'hornôg) e 843*(Daveoù a vank)*. Ul lodenn eus an Impalaeriezh karolingat roet da Charlez ar Moal da-geñver hêrezh e dad-kozh Karl Veur. Met, ma veze graet eus an tiriad-mañ Gallia e veze graet kement ha kement Francia occidentalis. E brezhoneg e vez kavet roud an daou hengoun gant *Bro-C'hall* ha *Frañs*.

Goude m'eo bet gwanaet galloudegezh roue Bro-C'hall dre savidigezh ar c'hladdalc'helezh er Grennamzer e talc'has heuliad ar rouaned bodañ dindan o beli muioc'h-muiañ a diriadoù, da lavaret eo lakaat da greskiñ an domani roueel, bihan a-walc'h e IXvet kantved-Xvet kantved ha ledanoc'h-ledanañ dre an dimezioù pe dre c'hounidoù ar brezelioù. Diwar ar rannvroioù bras, lod anezho krouet da vare an impalaeriezh karolingat (Akwitania, Breizh, Loren, Poatev...) e teuas war-wel ar proviñsoù evel ma oant klokaet (goude aloubadeg Elzas e 1675) e fin ar vonarkiezh. Ar proviñsoù, renet gant priñsed vras gwechall, a oa deuet da vezañ pastelloù-bro melestradurel, o statudoù liesseurt koulskoude.

## Yezhoù

Ar yezhoù oïl (galleg) gant livioù hag arlivioù gwer ha melen (seul velenoc'h seul dostoc'h d'ar galleg “standard"); an okitaneg e ruz ha roz; ar frankoprovañseg e glas; ar yezhoù all e mouk (diell Lexilogos)
Daoust d'ar politikerezh yezh renet abaoe pell 'zo (Skrid-embann Villers-Cotterêts e 1539 paneveken) hag a glask lakaat ar vro da vezañ unyezhek-rik — hag ar yezh-se eo ar galleg — e vez komzet meur a yezh war diriad Frañs Europa, daoust dezhe bezañ bet gwallgaset.

* ar galleg end-eeun (ar yezh ofisiel nemeti), diazezet war yezh Enez-Frañs ha Touraine dreist-holl, hag ar rannyezhoù (anvet ivez *yezhoù oïl*);
* yezhoù latin all : okitaneg, katalaneg, korseg, frankoprovañseg.
* yezhoù germanek : nederlandeg, alamaneg (elzaseg, luksembourgeg);
* ur yezh dianav hec'h orin : an euskareg;
* ur yezh keltiek : ar brezhoneg.

A-hend-all ez eus yezhoù all hep tiriad, evel ar yezhoù rom, pe neuze yezhoù deuet da heul enbroidi, evel ar c'hreoleg, an arabeg, ar c'habileg, ha meur a hini all...

## Armerzh

E-barzh Kenvarc'had Unaniezh Europa emañ Frañs. An euro eo ar moneiz abaoe 1999. 10vet brasañ armerzh ar bed eo e parelezh galloud-prenañ e 2015, hag an eil en Europa. Ijinerezh ar gounezvouederezh, an armerezh, an ijinerezh aerlestrel, ar stroñs, an bankoù, ar gretadurezh hag an touristelezh a zo e-touez he gennadoù pennañ.

## Renk ar Frañs er bed

* Evit feuriadur diorroadur mab-den jedet gant ar Broadoù-Unanet emañ ar Frañs en 20vet plas er bloaz 2011.
* Evit feur an demokratelezh jedet gant *The Economist* emañ ar Frañs en 28vet plas er bloaz 2012, e-touez an "demokratelezhioù siek"
* Evit a sell frankiz ar c'helaouiñ hag ar gazetennerien e oa ar Frañs en 39vet plas (war 180) er bloaz 2014 hervez Reporters sans frontières.
* Evit a sell parelezh ar baotred hag ar merc'hed emañ ar Frañs en 48vet plas (war 135) er bloaz 2011 hervez ar World Ecomomic Forum.
* Evit ar goubrenerezh e oa ar Frañs en 23vet plas e 2015 hervez Transparency International, gant un notenn a 70 (diwar 100).
* Evit "feur ar peoc'h" emañ ar Frañs er 36vet plas diwar 153 e 2011, hervez Institute for Economics and Peace.
* Evit "gwarez ar vuhez prevez" eo notennet fall gant Privacy International (25vet war 27 en UE).
* Evit an "neveziñ" e oa ar Frañs en 20vet e 2013 hervez skol-veur Cornell (USA), Insead (Frañs) hag Aozadur bedel ar perc'hennañ spered.

## Notennoù ha daveennoù

|  |  |
| --- | --- |
|  | **Porched Bro-C'hall** – Adkavit pennadoù ha rummadoù Wikipedia a denn da Vro-C'hall. |